Diari Oficial de la Generalitat Valenciana


Sumari del DOGV 5349, del 19-09-2006 (2006/10612)

ORDE de 2 d'agost de 2006, de la Conselleria de Cultura, Educació i Esport, per la qual es convoca, a través de l'Institut Valencià de la Música, la concessió de subvencions per a l'adquisició i reposició d'instruments musicals per a l'any 2006.
-----------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5349

Data del DOGV
:   19-09-2006

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2006/10113


Data del document
:   02-08-2006

Organisme emissor
:   Conselleria de Cultura, Educació i Esport

Tipus de document
:   Ordre

Descriptors 

:   * Institut Valencià de la Música
    * suport econòmic
    * instrument de música
    * música
    * ajuda pública

ORDE de 2 d'agost de 2006, de la Conselleria de Cultura, Educació i Esport, per la qual es convoca, a través de l'Institut Valencià de la Música, la concessió de subvencions per a l'adquisició i reposició d'instruments musicals per a l'any 2006. [2006/10578]  
La Llei 2/1998, de 12 de maig, Valenciana de la Música, va crear l'Institut Valencià de la Música (IVM) com a ens públic adscrit a la Conselleria de Cultura, Educació i Esport, que té com a objectiu la planificació, execució i coordinació de la política cultural de la Generalitat en el camp de la música i en l'àmbit de les seues competències.  
Entre les funcions que assigna la llei de creació a l'Institut Valencià de la Música per al compliment dels seus objectius es troba, prevista en l'article 45, el foment de les condicions i l'establiment dels mitjans que faciliten l'adquisició d'instruments musicals per associacions sense fins de lucre per a impulsar la producció i difusió musical en l'àmbit territorial de la Comunitat Valenciana.  
Amb esta finalitat, la Conselleria de Cultura, Educació i Esport convoca les presents ajudes a través de l'Institut Valencià de la Música a fi de millorar la dotació d'instruments musicals i afavorir la seua reposició en l'àmbit de les associacions musicals sense ànim de lucre, entitats sense ànim de lucre dedicades a la difusió musical i de les administracions públiques municipals que contribuïsquen a millorar l'oferta musical i la formació de qualitat dels músics valencians.  
Per tot això i fent ús de la facultat que em conferix l'article 35 de la Llei de la Generalitat 5/1983, de 30 de desembre, de Govern Valencià i tenint en compte la Llei 38/ 2003, de 17 de novembre, General de Subvencions.  
ORDENE  
Primer  
Convocar la concessió de subvencions, en règim de concurrència competitiva, per a l'adquisició i reposició d'instruments musicals i aprovar les bases per les quals es regirà, així com el model de sol·licitud, que s'inclouen com a annexos I i II d'esta orde.  
Segon  
L'import global màxim d'estes ajudes és de 200.000 euros i s'abonaran a càrrec de la línia de subvenció SE828000, del capítol VII, del pressupost de l'Institut Valencià de la Música per a l'any 2006.  
DISPOSICIONS FINALS  
Primera  
La directora gerent de l'Institut Valencià de la Música serà l'òrgan competent per a l'ordenació i instrucció del procediment de concessió de les subvencions i se l'autoritza a dictar les resolucions que requerisca l'aplicació i desenrotllament del que disposa la present orde.  
Segona  
La present orde produirà efectes el mateix dia de la seua publicació en el Diari Oficial de la Generalitat.   
Segons els articles 107, 116 i 117 de la Llei 30/92, de Règim Jurídic de les Administracions Públiques i del Procediment Administratiu Comú i 10, 14 i 46 de la Llei 29/1998, Reguladora de la Jurisdicció contenciosa administrativa, contra el present acte que posa fi a la via administrativa es podrà interposar recurs potestatiu de reposició o directament recurs contenciós administratiu en els terminis i davant dels òrgans que s'indiquen a continuació:  
a) El recurs de reposició haurà d'interposar-se davant del conseller de Cultura, Educació i Esport en el termini d'un mes a comptar des de l'endemà de la publicació de la present orde.  
b) El recurs contenciós administratiu haurà de presentar-se davant del Tribunal Superior de Justícia de la Comunitat Valenciana en el termini de dos mesos a comptar de l'endemà de la publicació de la present orde.  
En cas que el recurrent siga una Administració pública, de conformitat amb el que disposa l'art. 44 de la Llei 29/1998, de 13 de juliol, Reguladora de la Jurisdicció contenciosa administrativa, no es podrà interposar recurs de reposició i caldrà plantejar directament el recurs contenciós administratiu en el termini anteriorment assenyalat.  
València, 2 d'agost de 2006  
El conseller de Cultura, Educació i Esport,  
ALEJANDRO FONT DE MORA TURÓN  
ANNEX I  
Bases de la convocatòria pública per a la concessió de subvencions per a l'adquisició i reposició d'instruments musicals per part de les associacions musicals sense ànim de lucre, entitats sense ànim de lucre dedicades a la difusió musical i administracions públiques municipals dins de l'àmbit territorial de la Comunitat Valenciana durant l'any 2006.  
Primera. Objecte, import i nombre d'ajudes.   
1. La present convocatòria té com a objecte potenciar l'adquisició i reposició d'instruments musicals.  
2. Es podrà concedir un màxim de 50 ajudes; en cap cas l'import de qualsevol d'elles serà superior a 12.000 euros. La quantia de la totalitat de les ajudes a concedir no podrà excedir els 200.000 euros previstos en la línia de subvenció SE828000 del pressupost de la Generalitat per a 2006, amb la següent distribució:  
. Per a associacions musicals sense ànim de lucre que formen part de la Federació de Societats Musicals de la Comunitat Valenciana (FSMCV), fins a un màxim de 100.000 €.  
. Per a administracions públiques municipals, fins a un màxim de 50.000 €.  
. Per a entitats sense ànim de lucre dedicades a la difusió musical, fins a un màxim de 50.000 €  
Les quantitats no disposades de qualsevol dels apartats anteriors es podran aplicar, si cal, al que resulte deficitari, sense que se supere mai en conjunt la quantitat màxima de 200.000 €.  
3. L'import de les subvencions regulades en la present convocatòria, en cap cas podrà ser d'una quantia que, aïlladament o en concurrència amb altres subvencions, ajudes, ingressos o altres recursos, supere el cost de l'adquisició subvencionada al beneficiari.   
Segona. Beneficiaris.   
Dins dels límits pressupostaris i d'acord amb les condicions i criteris que establixen les presents bases, podran obtindre estes ajudes les administracions públiques, entitats i associacions sense ànim de lucre, radicades a la Comunitat Valenciana que pretenguen adquirir instruments musicals objecte d'esta convocatòria durant l'any 2006, que reunisquen les següents característiques:  
a) Administracions públiques municipals que siguen titulars d'una infraestructura musical com ara auditori, teatre, casa de cultura, etc., en què es programe habitualment espectacles de caràcter musical, per al seu destí directe i permanent en eixa infraestructura i per a les seues programacions.  
b) Societats musicals que formen part de la Federació de Societats Musicals de la Comunitat Valenciana per al seu destí en la banda de música i escola de música i educands de què són titulars.  
c) Entitats sense ànim de lucre dedicades a la difusió musical, com societats filharmòniques, associacions d'amics de la música, etc., que programen habitualment concerts i per al seu destí directe i permanent en la seua infraestructura i per a les programacions que realitzen.  
Els sol·licitants hauran d'acreditar en el termini assenyalat per a la presentació de sol·licituds que complixen els requisits de l'article 13.2 i 13.3 de la Llei 38/2003, de 17 de novembre, General de Subvencions (BOE núm. 276, de 18 de novembre). L'acreditació es farà en els termes previstos en l'article 13.7 de l'esmentada llei, segons el model de declaració de l'annex III.  
Tercera. Casos exclosos.   
Queden exclosos d'esta convocatòria els casos següents:  
a) Adquisicions d'instruments musicals per conservatoris oficials, el titular dels quals siga la Generalitat, així com per qualsevol tipus d'organisme o ens públic que forme part de la Generalitat.   
b) Aquelles adquisicions que no oferisquen o comprometen amb recursos propis o diferents dels que s'oferixen en esta convocatòria, un percentatge del 50% del pressupost dels gastos previstos per a estes.  
Quarta. Sol·licituds.   
1. El termini de presentació de sol·licituds serà de 20 dies a comptar de l'endemà de la publicació de la present convocatòria en el Diari Oficial de la Generalitat.  
2. Les sol·licituds, formalitzades necessàriament segons el model de l'annex II d'esta convocatòria, es dirigiran a l'Institut Valencià de la Música i podran presentar-se en l'Institut Valencià de la Música, pl. Viriat, s/n, de València, en la Conselleria de Cultura, Educació i Esport, av. Campanar 32, de València, i en les direccions territorials de Cultura, Educació i Esport d'Alacant (c/ Carratalá, 47), Castelló de la Plana (av. Mar, 23) i València (av. Gregori Gea, 12). Igualment es podrà utilitzar qualsevol dels mitjans previstos en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, justificant la data d'imposició de l'enviament en l'oficina de correus o presentació en el Registre i anunciant a l'Institut Valencià de la Música la remissió de la sol·licitud per fax o telegrama, en el mateix dia.  
Les sol·licituds s'hauran d'acompanyar de la següent documentació:   
a) Projecte detallat de l'adquisició per a la qual se sol·licita la subvenció, especificant les característiques tècniques de l'instrument que es pretén adquirir, aportant qualsevol dada que permeta avaluar la seua utilització, d'acord amb els criteris de prioritat establits en la base sexta, en especial la memòria d'activitats musicals dels dos anys anteriors en què es justifique l'ús i la necessitat de l'instrument a adquirir, així com també inventari certificat d'instruments de l'entitat.  
b) Pressupost detallat de gastos de l'adquisició, que inclourà, com a mínim, tres propostes de pressupostos diferents de tres empreses subministradores, en el supòsit de quantitats superiors a 12.000 €, que s'acompanyarà necessàriament de les certificacions de disponibilitat o declaració jurada dels recursos econòmics corresponents, que, com a mínim, representen el 50% de la despesa prevista, emés per l'òrgan competent.  
c) Certificat de l'acord adoptat per l'òrgan de govern corresponent, en què s'aprova sol·licitar esta subvenció i es faculta el president per a subscriure'n la petició.   
d) Fotocòpia compulsada del NIF, CIF o NIE.  
e) En el cas de societats musicals federades, certificat expedit per la FSMCV que n'acredite la pertinença, així com declaració censal i certificat d'exempció expedit per l'Agència Tributària.  
En el supòsit d'entitats sense ànim de lucre dedicades a la difusió musical, còpia confrontada del document constitutiu i aquell que acredite la representació, si és el cas, així com declaració censal i certificat d'exempció expedit per l'Agència Tributària.  
f) Documentació acreditativa de trobar-se al corrent en el compliment de les obligacions tributàries davant de l'administració estatal i autonòmica i davant de la seguretat social. L'acreditació s'haurà de referir al moment de presentació de sol·licituds. S'exceptuen d'esta obligació les corporacions locals.  
g) Declaració del representant legal de l'entitat, per escrit, de les subvencions sol·licitades o concedides per altres organismes públics o privats per al mateix fi.  
h) Declaració responsable de no trobar-se en les situacions de prohibició per a obtindre la condició de beneficiari segons model de l'annex III.  
3. Si la sol·licitud no inclou totes les dades exigides o hi falta documentació, es requerirà l'interessat perquè en el termini de 10 dies esmene estos defectes, amb l'advertència que en cas contrari, es tindrà per desistit de la seua petició i la sol·licitud serà arxivada, prèvia resolució segons indica l'article 71.1 de la Llei 30/92.  
L'esmena de la documentació s'haurà de presentar preferentment en l'Institut Valencià de la Música. En cas de presentar-se per qualsevol altre mitjà o lloc previst en la LRJPAC s'haurà de comunicar a l'IVM, per mitjà de fax o telegrama, en el mateix dia de la presentació.  
En tot cas, la directora gerent de l'IVM podrà requerir als sol·licitants que proporcionen qualsevol informació aclaridora que resulte necessària per a la gestió.  
4. Les institucions o entitats que vulguen sol·licitar ajuda per a més d'un projecte d'adquisició, ho hauran de fer singularitzant els projectes, però en una mateixa sol·licitud.  
Quinta. Comissió Avaluadora  
Per a la valoració i selecció de les sol·licituds es constituirà una comissió avaluadora presidida per la directora gerent de l'IVM, que estarà integrada, a més, pel cap del Departament de Difusió i Ajudes, com a vicepresident, i per tres vocals designats en representació de la Federació de Societats Musicals de la Comunitat Valenciana i de la Federació Valenciana de Municipis i Províncies i per un expert en instruments musicals. Actuarà com a secretari, amb veu i sense vot, un administratiu de l'IVM.  
Sexta. Criteris de prioritat.   
1. Amb caràcter general, per a l'elaboració de la seua proposta la Comissió Avaluadora tindrà en compte els criteris següents i amb la ponderació que s'assenyala:  
a) Projecte de l'adquisició de què es tracte, per al 2006 : fins a un màxim de 75 punts.   
Es valoraran els aspectes següents:   
Característiques tècniques de l'instrument a adquirir.  
. Existència d'altres instruments semblants en l'inventari de l'entitat i justificació de la seua necessitat, referida al nombre d'usuaris potencials de l'instrument a adquirir.  
. Capacitat organitzativa i econòmica del peticionari. A este efecte haurà d'aportar memòria d'activitats musicals dels dos anys anteriors en què es justifique l'ús de l'instrument a adquirir.  
. Nivell artístic de les entitats sol·licitants, nombre de socis, nombre de músics en plantilla, nombre d'educands, etc.  
. Impacte social del projecte.  
b) Interés cultural del projecte d'adquisició: fins a un màxim de 25 punts.  
Es podrà valorar la seua adequació a la realitat sociocultural i situació econòmica del territori on haurà de tindre lloc l'activitat proposada, sempre que esta puga produir un impacte generador de noves iniciatives culturals, afavorir el desenvolupament local o potenciar l'atracció turística.  
Sèptima. Resolució de la convocatòria.   
Basant-se en la proposta de concessió formulada per la Comissió Avaluadora, la directora gerent de l'Institut Valencià de la Música elevarà la proposta definitiva al conseller de Cultura, Educació i Esport, com a president de l'Institut Valencià de la Música, qui resoldrà l'adjudicació de les subvencions convocades i disposarà la seua publicació en el termini màxim de sis mesos comptats des de la publicació de l'orde de convocatòria en el Diari Oficial de la Generalitat. En el cas que la convocatòria no fóra resolta en el termini previst anteriorment, es considerarien desestimades totes les sol·licituds.  
Octava. Publicació i notificació  
La resolució de la convocatòria es publicarà en el tauler d'anuncis de l'Institut Valencià de la Música. En tot cas, es notificarà als interessats de conformitat amb el que preveu l'art. 58 de la Llei 30/92, de Règim Jurídic de les Administracions Públiques i del Procediment Administratiu Comú.  
En el cas que l'import de les subvencions concedides, individualment considerades, siga de quantia igual o superior a 3.000 €, es publicaran en el Diari Oficial de la Generalitat.  
Novena. Obligacions dels beneficiaris.  
1. Les institucions, entitats i associacions que obtinguen estes ajudes estan obligades a:  
a) Comunicar per escrit a l'Institut Valencià de la Música, l'acceptació de la subvenció en el termini dels 10 dies següents a la recepció de la notificació de la concessió.   
b) Realitzar l'adquisició d'acord amb el projecte d'adquisició presentat.  
c) Comunicar a l'Institut Valencià de la Música qualsevol canvi que es produïsca en el programa definitiu de l'adquisició, abans de la seua realització, que haurà de ser aprovat expressament per la directora gerent.  
d) Fer constar en tota publicació, fullet, programa, publicitat, etc., independentment del mitjà o suport en què es faça, el patrocini de la Generalitat. A l'efecte s'inserirà en lloc preferent i destacat el logotip de la Generalitat .Institut Valencià de la Música, d'acord amb les normes d'identitat corporativa d'esta institució.  
Esta obligació s'aplicarà a partir de la recepció de la notificació de concessió de la subvenció.  
e) Justificar l'us de la subvenció en la forma que s'indica en la base deu i conservar els documents justificatius de l'aplicació dels fons rebuts per a poder justificar la despesa i poder atendre les actuacions de comprovació i control.  
f) Comunicar a l'Institut Valencià de la Música les subvencions concedides per a este mateix fi i el seu import, acreditant-ho mitjançant còpia de la notificació rebuda, així com altres ajudes, ingressos o recursos que financen l'activitat per a la qual es va demanar l'ajuda.  
g) No cedir, ni vendre, tant de manera onerosa com gratuïta, l'instrument adquirit amb l'ajuda obtinguda, durant la seua vida musical.  
2. L'incompliment de qualsevol dels requisits i obligacions estipulats en la present convocatòria, així com la infracció provada d'alguns dels seus extrems, anul·larà la concessió de la subvenció i obligarà al reintegrament en els supòsits contemplats en l'article 37 de la Llei General de Subvencions.  
3. Són també obligacions dels beneficiaris de les ajudes, les que amb caràcter general s'establixen en l'article 14 de la Llei General de Subvencions.   
Deu. Justificació i pagament de les ajudes.   
1. El pagament d'estes subvencions s'efectuarà d'una sola vegada, per mitjà de transferència bancària al compte assenyalat en el model de sol·licitud, sempre que l'adquisició s'haja realitzat d'acord amb el projecte d'adquisició presentat i es justifiquen correctament els gastos ocasionats per l'activitat subvencionada.   
2. La justificació de la subvenció requerirà que el beneficiari presente els documents següents:   
a) Declaració d'ingressos i gastos produïts en l'adquisició objecte de l'ajuda.   
b) Compte justificatiu: justificants originals .factures, fins i tot electròniques i qualsevol altre document de valor probatori de la despesa realitzada. i còpia per la seua compulsa, així com justificants dels pagaments referits a les despeses per a les quals es va concedir la subvenció, segons el que establix la legislació vigent, per un import del doble de la subvenció concedida. No es podrà incloure com a despesa subvencionable l'import de l'IVA deduïble quan el beneficiari estiga obligat a realitzar declaració del mencionat impost i, per tant, la quantitat que podrà imputar-se com a despesa és la corresponent a la base imposable dels justificants o factures.  
c) Document acreditatiu de l'entrega i recepció de l'instrument que s'adquirix, firmada de conformitat pel representant legal de l'entitat o administració i per l'empresa subministradora.  
Estos documents s'hauran de presentar davant de l'Institut Valencià de la Música en un termini no superior a un mes des de la recepció de conformitat de l'instrument. A partir d'este dia, el crèdit pressupostari serà anul·lat, i es pedra el dret a percebre l'ajuda concedida.   
Onze. Altres disposicions.   
1. L'Institut Valencià de la Música exigirà el reintegrament de les quantitats percebudes en els supòsits previstos en l'article 37 de la Llei General de Subvencions.  
2. Qualsevol alteració de les condicions tingudes en compte per a la concessió de la subvenció i, en tot cas, l'obtenció concurrent de subvencions o ajudes atorgades per altres administracions o ens públics o privats, podrà donar lloc a modificar la resolució de concessió.  
Si l'alteració de les condicions del projecte d'adquisició subvencionat significa una reducció, la modificació serà proporcional a la minoració efectuada.  
Per al supòsit de l'obtenció d'ajudes concurrents, que siguen compatibles, la modificació només es produirà si la suma de les ajudes supera el cost de l'adquisició subvencionada, minorant-se en este cas la quantitat que excedisca del cost final de l'adquisició.  
3. Les economies que puguen produir-se per l'aplicació del que indica la present base es podran destinar, per mitjà de nova resolució del conseller de Cultura, Educació i Esport, com a president de l'Institut Valencià de la Música, a incrementar la quantitat concedida a algun dels beneficiaris o incloure'n d'altres inicialment exclosos, cas en què es podran superar els límits establits en la base primera.  
4. Estes ajudes són compatibles amb altres ajudes, subvencions, ingressos o recursos per a la mateixa finalitat procedents de qualssevol administracions o ens públics o privats, nacionals, de la Unió Europea o d'organismes internacionals sense que, aïlladament o en conjunt, superen el cost de l'activitat subvencionada.